
PËR NJË NDRYSHIM DHE NJË SHTESË NË LIGJIN NR.8537, DATË 18.10.1999 “PËR BARRËT SIGURUESE”, TË NDRYSHUAR

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr.8537, datë 18.10.1999 “Për barrët siguruese”, të ndryshuar, bëhen ndryshimi dhe shtesa si më poshtë:

Neni 1

Në nenin 28 shkronjat “j” e “k” shfuqizohen.

Neni 2

Pas nenit 28 shtohet neni 28/1 me këtë përmbajtje:

“Neni 28/1
Certifikata për të dhënat e regjistrit

 1. Çdo person ka të drejtë të kërkojë informacion, të shkruar ose në formë elektronike, për të dhënat e regjistrit, sipas kritereve e procedurave të përcaktuara në rregulloren e barrëve siguruese.
 2. Certifikata për të dhënat e regjistrit është akti shkresor, i lëshuar nga kryeregjistruesi ose akti në formë elektronike, që provon të gjitha faktet e marra nga regjistri, përfshirë datën, ndryshimin, shuarjen ose nënrenditjen dhe radhën e regjistrimit. 
 3. Ministri i Drejtësisë dhe Ministri i Ekonomisë, Tregtisë dhe Energjetikës, bazuar në parimet e lirisë së veprimtarisë ekonomike dhe të sigurisë juridike, përcaktojnë, me udhëzim, rastet, formën e certifikatës, afatet dhe procedurat kur noterët kërkojnë informacion të shkruar për të dhënat e regjistrit.”.

Neni 3
Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6346, datë 24.11.2009 të Presidentit të Republikës së Shqipërisë, Bamir Topi
